Alvarlegur læknaskortur gæti skapast hér á landi á næstu áratugum samkvæmt spálíkani sem Læknafélag Íslands hefur látið gera. Formaður Læknafélagsins segir mikilvægt að bæta vinnuaðstöðu lækna og efla sérfræðinám til að koma í veg fyrir þessa þróun.
Rúmlega sautján hundruð læknar verða starfandi hér á landi í lok þessa áratugar samkvæmt spálíkani Læknafélagsins en þyrftu að vera tæplega 1.900 til að hægt sé sinna öllum verkefnum. Staðan mun að óbreyttu versna enn frekar og árið 2040 mun vanta rúmlega 250 lækna.
Reynir Arngrímsson formaður Læknafélagsins segir að ástæðurnar séu margþættar. Hækkandi meðalaldur þjóðarinnar kalli á aukinn fjölda lækna á komandi árum. Þá sé brýnt að bæta vinnuaðstöðu og draga úr vaktaálagi til að íslenskir læknar skili sér aftur heim eftir nám í útlöndum.
Staðan í dag, þá held ég að umræðan um íslenskt heilbrigðiskerfi sé mjög neikvæð, sem fælir frá. Vinnuaðstaðan hérna er ekki eins góð og víða erlendis. Við sjáum það varðandi húsnæði og hvað það ætlar að dragast alveg ótrúlega lengi að klára nýja meðferðarkjarnann við Landspítalann. Nú
horfir jafnvel svo við að það klárist ekki á núverandi kjörtímabili og það er katastrófa að geta ekki gert það. Þannig að það eru vinnuaðstæðurnar hérna sem fyrst og fremst skipta máli hjá okkur.
Mikilvægt sé að gera læknum betur kleift að stunda sérnám á Íslandi.
Ég held að það skipti verulegu máli að það þarf að vera aðlaðandi að fara í allar sérgreinar læknisfræðinnar og við sjáum í dag ákveðinn skort í sérgreinum hjá okkur sem við mönnum núna
með til dæmis gestalæknum, erlendum, sem koma til að brúa bilið hjá okkur en vonandi fást læknar til að setjast hér að.
Hann segir að stjórnvöld hafi enn tíma til að koma í veg fyrir þessa þróun.
Við birtum eina svipmynd en á hana má hafa áhrif með
virkum íhlutunum af hálfu stjórnvalda og heilbrigðisstofnana sjálfra
Læknafélag Íslands telur að alvarlegur læknaskortur gæti að óbreyttu skapast hér á landi á næstu árum. Vísbendingar eru um að það muni vanta allt að 128 lækna árið 2030 og yfir 250 árið 2040.